Geen borgtog vir pastoor skuldig aan verkragtingArgieffoto Die pastoor wat die kerklike bediening Christ Healing Fountain in Mannenberg op die Kaapse Vlakte gestig het, is borgtog geweier nadat hy skuldig bevind is dat hy dieselfde vrou twee keer verkrag het. David Mteteleu Mnapu (50) het Vrydag voor landdros Mandy van Leeve in die hof vir seksuele misdrywe in Parow verskyn om vir borgtog aansoek te doen hangende die uitkoms van sy vonnisverhoor. Mnapu het onskuldig gepleit op albei aanklagte van verkragting toe sy verhoor in April begin het. Hy is in Mei skuldig bevind, waarna sy borgtog van R1 000 verval het. Van Leeve het sy aansoek Vrydag van die hand gewys aangesien hy nie die hof kon oortuig hy het buitengewone omstandighede om sy vrylating op borgtog te regverdig nie. Hy sal in polisieaanhouding bly tot sy vonnisverhoor op 23 Augustus. Die 18-jarige slagoffer is in Maart 2009 verkrag nadat sy hom by die bediening genader het om berading nadat sy in November 2008 deur ŉ ander man verkrag is. Mnapu het haar by twee geleenthede na ŉ hotelkamer naby die Kaapstad Internasionale Lughawe geneem waar hy haar ook verkrag het. Die vrou het tydens die verhoor in die hof getuig dat Mnapu haar ná die verkragting gewaarsku het dat haar familie vervloek sou wees en sterf indien sy enigiemand van die verkragting sou vertel.